CELEX: 32018D0695
Language: da
Date: 2018-04-30 00:00:00
Title: Kommissionens gennemførelsesafgørelse (EU) 2018/695 af 30. april 2018 i henhold til artikel 31, stk. 1, i Europa-Parlamentets og Rådets direktiv 2010/35/EU om en foranstaltning truffet af Danmark om at tilbagetrække og tilbagekalde kompositgasflasker af typen 10 kg og 5 kg PrimaDonna/Compolite CS (meddelt under nummer C(2018) 2535) (EØS-relevant tekst. )

8.5.2018   
            
            
               DA
            
            
               Den Europæiske Unions Tidende
            
            
               L 117/19
            
         KOMMISSIONENS GENNEMFØRELSESAFGØRELSE (EU) 2018/695
   af 30. april 2018
   i henhold til artikel 31, stk. 1, i Europa-Parlamentets og Rådets direktiv 2010/35/EU om en foranstaltning truffet af Danmark om at tilbagetrække og tilbagekalde kompositgasflasker af typen 10 kg og 5 kg PrimaDonna/Compolite CS
   
      
         (meddelt under nummer C(2018) 2535)
      
   
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2010/35/EU af 16. juni 2010 om transportabelt trykbærende udstyr og om ophævelse af Rådets direktiv 76/767/EØF, 84/525/EØF, 84/526/EØF, 84/527/EØF og 1999/36/EF (1), særlig artikel 31, stk. 1, og
   ud fra følgende betragtninger:
   
               (1)
            
            
               I august 2016 gav Danmark efter en række ulykker Kommissionen meddelelse, jf. artikel 30 i direktiv 2010/35/EU, om en foranstaltning vedrørende tilbagetrækning og tilbagekaldelse fra markedet af kompositgasflasker fremstillet af Composite Scandinavia AB, Kompositvägen 3, 943 33 Öjebyn, Sverige, og i Danmark distribueret af Primagaz Danmark A/S.
            
         
               (2)
            
            
               De berørte produkter var fremstillet af Composite Scandinavia AB. De var typegodkendt under typebetegnelsen »Compolite CS6« og »Compolite CS 10, Passion 10« i henhold til EF-typeafprøvningsattest nr. 01-794441 og 08-11688701, der er udstedt af det anmeldte organ Inspecta Sweden AB på grundlag af forsøg udført i overensstemmelse med standard EN 12245:2002 og EN 14427:2004+A1:2005, og de var solgt af virksomheden Primagaz Danmark A/S under handelsbetegnelsen »PrimaDonna 5 kg code 1305« og »PrimaDonna 10 kg code 1310«. Gasflasker, der er beregnet til gasdrevne gaffeltrucks, og som er udformet i overensstemmelse med ovenfor nævnte typebetegnelsesattester, er ikke omfattet af tilbagetrækningen og tilbagekaldelsen.
            
         
               (3)
            
            
               De tekniske krav for transportabelt trykbærende udstyr fremgår af bilagene til Europa-Parlamentets og Rådets direktiv 2008/68/EF (2). Ifølge de specifikke krav i punkt 6.2.4.1 i del I.1 i bilag I og del II.1 i bilag II til direktiv 2008/68/EF er det i tilfælde af, at der for anvendelsen af de samme krav henvises til mere end en standard, kun én af disse, der anvendes, hvilket dog skal ske fuldt ud, medmindre andet angives. Derfor må en typegodkendelsesattest ikke udstedes efter to forskellige standarder.
            
         
               (4)
            
            
               Ifølge bestemmelse 5.2.12 i standard EN 12245:2002 må flaskerne ikke eksplodere inden for to minutter efter påbegyndelse af brandforsøget, mens det af bestemmelse 5.2.13.1 og 5.2.13.2 i standard EN 14427:2004+A1:2005 fremgår, at flaskerne ikke må eksplodere på katastrofal vis under forsøget, der som minimum skal vare 30 minutter.
            
         
               (5)
            
            
               Danmarks meddelelse var ledsaget af en rapport om forsøg, som Dansk Brand- og sikringsteknisk Institut (DBI) havde udført på de pågældende kompositgasflasker i forhold til standard EN 14427:2004+A1:2005. Ifølge rapporten opfyldte de afprøvede flasker ikke de i standardens punkt 5.2.13.1 og 5.2.13.2 anførte kriterier, idet de på katastrofal vis eksploderede efter mindre end tre minutter.
            
         
               (6)
            
            
               De danske myndigheder pålagde derfor distributøren af flaskerne at tilbagetrække de pågældende kompositgasflasker fra distributionskæden og tilbagekalde de flasker, som forbrugerne allerede var i besiddelse af.
            
         
               (7)
            
            
               Kommissionen opfordrede fabrikanten og distributøren i Danmark til at fremsætte deres bemærkninger til den af de danske myndigheder trufne foranstaltning. I sit svar anførte fabrikanten, Composite Scandinavia AB, at beslutningen var uberettiget som følge af en fejlvurdering af den risiko, som produkterne udgør, samt at produkterne opfyldte samtlige relevante sikkerhedskrav. Ifølge fabrikanten var en uhensigtsmæssig brug af produkterne eller en eksponering for direkte ild ikke bevis for, at selve produkterne udgjorde en alvorlig risiko. Distributøren, Primagaz Danmark A/S, satte også spørgsmålstegn ved de danske myndigheders beslutning.
            
         
               (8)
            
            
               Kommissionen blev som opfølgning på høringen orienteret om, at Finland, Sverige og Norge har truffet lignende tilbagetrækningsforanstaltninger for de samme produkter.
            
         
               (9)
            
            
               En gennemgang af den af de danske myndigheder fremlagte dokumentation bekræfter, at de ovenfor nævnte kompositgasflasker ikke opfylder kravene i direktiv 2008/68/EF om indlandstransport af farligt gods. Kompositgasflaskerne udgør derfor en alvorlig risiko og bør tilbagetrækkes og tilbagekaldes fra markedet —
            
         VEDTAGET DENNE AFGØRELSE:
   Artikel 1
   Den af Danmark trufne foranstaltning om at tilbagetrække og tilbagekalde kompositgasflasker af typen 10 kg og 5 kg PrimaDonna/Compolite CS fremstillet af Composite Scandinavia er berettiget.
   Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 30. april 2018.
      
         
            På Kommissionens vegne
         
         Violeta BULC
         
            Medlem af Kommissionen
         
      
   
   
      (1)  EUT L 165 af 30.6.2010, s. 1.
   
      (2)  Europa-Parlamentets og Rådets direktiv 2008/68/EF af 24. september 2008 om indlandstransport af farligt gods (EUT L 260 af 30.9.2008, s. 13).